DA Den Europæiske Unions Tidende CE 88/707

(2004/C 88 E/0729)

SKRIFTLIG FORESPØRGSEL E-0708/04

af Erik Meijer (GUE/NGL) til Kommissionen

(10. marts 2004)

Om: Roma-befolkningen i den østlige del af Slovakiet og deres sidste indtægskilders forsvinden og de heraf følgende plyndringer, voldsomme sammenstød og migration

1. Har Kommissionen kendskab til, at Roma-befolkningen i den østlige del af Slovakiet, som i dette område udgør hovedparten af befolkningen i mange kommuner, og som i de seneste femten år i stadig større grad har været ramt af arbejdsløshed, nu fuldstændigt berøves enhver indtægtskilde som følge af besparelser i de sociale sikringsydelser?

2. Har Kommissionen ligeledes kendskab til, at den fortvivlelse, som er opstået som følge af tabet af indtægter, i mellemtiden fører til sammenstød mellem befolkningen og politiet, som er massivt til stede i området, samt til plyndringer af forretninger og tankstationer?

3. Er de besparelser, som folkets vrede er rettet imod, en følge af de krav, som den slovakiske regering skal opfylde for, at landet kan blive medlem af Den Europæiske Union den 1. maj 2004, eller står det den slovakiske regering fri at forhøje statens udgifter i et sådant omfang, at årsagerne til urolighederne i samfundet hurtigt kan fjernes?

4. Forventer Kommissionen, at de nuværende omstændigheder vil tvinge Romaerne i Slovakiet til foreløbigt eller endog permanent at forlade deres hjemsted for at tjene penge i Vesteuropa? Hvad vil følgerne heraf være i betragtning af, at flertallet af de nuværende EU-medlemsstater ønsker at begrænse arbejdsmigration i de første år efter de nye medlemsstaters tiltrædelse?

5. Er Kommissionen også af den opfattelse, at det under de yderst vanskelige forhold, som Romaerne nu lever under, ville være en fejltagelse at forsøge at forklare urolighederne med tilstedeværelsen af kriminelle bander, og at det er nødvendigt at løse problemerne på en anden måde end ved at spærre personer inde, som bliver grebet i at overtræde loven?

6. Hvorledes kan EU's politik bidrage til, at de slovakiske Romaer sættes i stand til inden for en overskuelig fremtid at opnå en indtægt på deres eget hjemsted, således at de kan blive ved med at bo der og ikke være tvunget til at foretage plyndringer eller lade det komme til en opstand mod myndighederne for at kunne overleve?

Svar afgivet på Kommissionens vegne af Günter Verheugen

(29. april 2004)

Kommissionen har bemærket sig, at der er indført et nyt socialsikringssystem i Slovakiet, som fra begyndelsen af marts 2004 har medført en mærkbar nedgang i udbetalingen af socialsikringsydelser, og den er bekymret over Roma-uroen og de plyndringer, der har fundet sted i den østlige del af Slovakiet. Kommissionen følger situationen på nærmeste hold.

Kommissionen afviser naturligvis generelt enhver anvendelse af vold i forbindelse med fremsættelse af sociale eller andre krav. Den støtter fortsat de omfattende økonomiske reformer, der er iværksat af den slovakiske regering, og som på mellemlang sigt burde kunne øge produktiviteten og beskæftigelsen i landet.

Kommissionen har imidlertid været i tæt kontakt med de slovakiske myndigheder om disse hændelser og har udtrykt håb om, at den slovakiske regering hurtigst muligt benytter alle de til rådighed værende midler for at nå frem til en fornuftig og passende løsning på dette følsomme problem. Kommissionen har påpeget, at der navnlig bør gøres en indsats for at forbedre levevilkårene for de fattigste befolkningsgrupper, som risikerer at lide mest under nedskæringen af de sociale ydelser. Beskæftigelsesmulighederne bør øges i de fattigste dele af landet og navnlig i Østslovakiet. Kommissionen ser i den forbindelse positivt på et dokument med 14 punkter, der for nylig blev fremlagt af den slovakiske regering, og som omhandler måder, hvorpå man kan forbedre situationen for de dårligst stillede borgere, især Romaerne. De slovakiske myndigheder har også forsikret Kommissionen om, at de nøje vil overvåge politiets fremfærd i den østlige del af landet.

Hvad angår den mulige migration af Romaer fra Slovakiet, er det som påpeget af det ærede medlem naturligvis en mulighed, at Romaerne i Slovakiet forlader deres hjemegn midlertidigt eller på lang sigt for at ernære sig andre steder. I denne forbindelse skal det imidlertid bemærkes, at de nuværende medlemsstater de første to år efter tiltrædelsen over for arbejdstagere fra de kommende medlemsstater vil anvende nationale indrejseregler snarere end EU-regler, og der vil i de fleste tilfælde blive opretholdt begrænsninger i adgangen til disse lande.

Kommissionen vil støtte de slovakiske myndigheder i videst mulig udstrækning med henblik på at finde en hurtig løsning på problemet. Selv om der ikke på kort sigt tegner sig nogen løsning på beskæftigelses-problemet for Roma-befolkningen i Østslovakiet, vil det med udjævningsindsatsen under strukturfondene utvivlsomt være muligt at forbedre Romaernes økonomiske og sociale situation og bidrage til at skabe mere beskæftigelse til fordel for denne befolkningsgruppe.

EU-støtterammen for Slovakiet vedrører specifikt Roma-spørgsmålet og vil blive anvendt til at begrænse marginaliseringen af Romaerne ved hjælp af en integrationsstrategi. Der vil blive ydet selektiv udviklingsstøtte til foranstaltninger vedrørende uddannelse, sundhed, vandforsyning, spildevand og vejinfrastrukturer. Visse foranstaltninger vil blive EU-finansieret med en støttesats på 80 % (den normale grænse er 75 % for medfinansiering af offentlige udgifter). Målet er at forbedre leve- og arbejdsvilkårene og navnlig at sætte gang i en integreret proces omfattende generel uddannelse, rådgivning og erhvervsuddannelse med henblik på at åbne nye muligheder, især for de unge. Kommissionen samarbejder med de slovakiske myndigheder om oprettelse af et underovervågningsudvalg under overvågningsudvalget for EU-støtterammerne vedrørende Roma-spørgsmål, som kan rådgive om finansiering på dette område i Slovakiet.

Hertil kommer, at Den Europæiske Socialfond støtter beskæftigelsesfremmende ordninger for ugunstigt stillede grupper, hvoraf mange tilhører Roma-mindretallet, som gerne efterfølgende skulle føre til fast beskæftigelse, men som med en »aktiveringsydelse« indebærer en øjeblikkelig forbedring af deltagernes indkomstsituation. Regeringen er ligeledes ved at fastlægge en stipendieordning for elever hidrørende fra ugunstigt stillede befolkningsgrupper, som ikke kun tager sigte på Roma-børnenes uddannelse på gymnasieniveau, men hvormed der også tilvejebringes supplerende finansielle midler for elevernes familier. Denne ordning, som sandsynligvis indføres fra maj 2004, medfinansieres af Den Europæiske Socialfond.